Ek wil julle só komplimenteer dat julle skoon gefopdos lyk. Ek wil nie net ’n loflied sing nie, maar ’n lofalbum opneem. Ek gaan julle so vet voer met mooihede dit gaan op julle heupe sit.
In my uur van vrees is julle soos ’n waaier tydens ’n hittegolf. Ek was by die tandarts en die aangenaamste vriendin het geskaaf en geskuur soos ’n mynwerker om my bek glimlagbaar te kry. Sy was vriendelikheid se eersteling. Sy was besorgdheid se kleinkind. Ek het om verskoning gevra omdat sy so hard en so mooi aan my bakkies gewerk het.
Toe ek per ongeluk teen ’n suster vasloop, het sy nie geknor soos ’n hond wat met ’n ketting vasgeboei is nie. Sy het geglimlag en om verskoning gevra – al was ek die sondaar. ’n Adam het my een keer so gestamp dat my skelet gebewe het, maar dié het voortgegalop asof hy ’n rugbybal oor die doellyn moet kry.
Ek weet nie of dit vanpas is nie, maar julle is pragtige skepsels, veral jul buuste. Drukkie-kussings. Dit maak net ’n druk aangenamer.